Document ID: 31988D0073

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Δεκεμβρίου 1987
περί ποσοτήτων προβείου κρέατος που μπορούν να εισαχθούν το 1988 σε ορισμένες ευαίσθητες ζώνες της αγοράς από ορισμένες τρίτες χώρες
(88/73/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1837/80 του Συμβουλίου της 17ης Ιουνίου 1980 περί κοινής οργανώσεως της αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 794/87 (2),
τον κανονισμό (ΕΟΚ) αριθ. 2641/80 του Συμβουλίου της 14ης Οκτωβρίου 1980 περί παρεκκλίσεως από ορισμένες λεπτομέρειες εισαγωγής οι οποίες προβλέπονται στον κανονισμό (ΕΟΚ) αριθ. 1837/80 περί κοινής οργανώσεως αγοράς στον τομέα του προβείου και αιγείου κρέατος (3), και ιδίως το άρθρο 1 παράγραφος 2,
Εκτιμώντας:
ότι ορισμένες τρίτες χώρες που έχουν συνάψει συμφωνίες αυτοπεριορισμού με την Ευρωπαϊκή Οικονομική Κοινότητα ανέλαβαν να περιορίσουν τις εξαγωγές τους σε πρόβειο και αίγειο κρέας προς τις ευαίσθητες ζώνες της αγοράς, στις παραδοσιακές ποσότητες ή ενδεχομένως στις ποσότητες που οριοθετούνται τα παραδοσιακά εμπορικά ρεύματα· ότι, σύμφωνα με τις διατάξεις του άρθρου 1 παράγραφος 1 τρίτο εδάφιο του κανονισμού (ΕΟΚ) αριθ. 2641/80, η έκδοση αδειών εισαγωγής για τα εν λόγω προϊόντα αναστέλλεται όταν ξεπεραστούν οι συμφωνηθείσες ποσότητες προς εισαγωγή σε αυτές τις ζώνες· ότι πρέπει κατά συνέπεια να προσδιοριστούν οι ποσότητες που μπορούν να εξαχθούν στις ζώνες αυτές κατά το έτος 1988 και να κοινοποιηθεί στους ενδιαφερόμενους εμπόρους η ημερομηνία μετά την οποία δεν χορηγούνται πλέον άδειες·
ότι έχουν ήδη συμφωνηθεί οι ποσότητες, με ανταλλαγή επιστολών, με την Αυστρία (4), την Ισλανδία (4), την Τσεχοσλοβακία (4), τη Γιουγκοσλαβία (4), τη Νέα Ζηλανδία (5), τη Ρουμανία (6) και την Ουρουγουάη μέχρι τις 31 Μαρτίου 1988 (7), και τη Σοσιαλιστική Δημοκρατία της Γερμανίας (8)·
ότι, όσον αφορά τη Βουλγαρία, την Ουγγαρία και την Πολωνία, οι ποσότητες πρέπει να καθορίζονται κάθε έτος στα πλαίσια διαβουλεύσεων·
ότι οι αρχές της Αυστραλίας ανέλαβαν την υποχρέωση να διατηρήσουν τις εξαγωγές προς τις γαλλικές και ιρλανδικές αγορές εντός των ορίων των παραδοσιακών ποσοτήτων· ότι, δεδομένης της παρούσας κατάστασης και προκειμένου να αποφευχθεί η διακοπή των ρευμάτων εισαγωγής, πρέπει να καθοριστεί μονομερώς μία ποσότητα για την Ιρλανδία βάσει των παραδοσιακών αυτών ποσοτήτων·
ότι γίνονται συζητήσεις με την Αργεντινή όσον αφορά τις διευθετήσεις για τη γαλλική και ιρλανδική αγορά· ότι, ωστόσο, δεν έχει ακόμη συμφωνηθεί η ποσότητα· ότι, λόγω της παρούσας κατάστασης και για να μη διακοπεί το ρεύμα των συναλλαγών, θα πρέπει να καθοριστεί αυτόνομα μια προσωρινή ποσότητα·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Προβάτων και Αιγών και της Επιτροπής Διαχειρίσεως Βοείου Κρέατος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι αρμόδιες γαλλικές αρχές εκδίδουν για το 1988, και εντός των ορίων των ποσοτήτων που αναφέρονται στο παράρτημα, άδειες για την εισαγωγή προβείου και αιγείου κρέατος που υπάγεται στις διακρίσεις 0104 10 90, 0104 20 90 και την κλάση 0204 της συνδυασμένης ονοματολογίας που προορίζεται για πώληση στη Γαλλία, με προέλευση από τις τρίτες χώρες που αναφέρονται στο παράρτημα.
Άρθρο 2
Η Ιρλανδία δεν εκδίδει άδειες εισαγωγής για τα προϊόντα που αναφέρονται στο άρθρο 1.
Άρθρο 3
Οι άδειες που αναφέρονται στην παρούσα απόφαση εκδίδονται μόνο στη Γαλλία και στην Ιρλανδία αντίστοιχα.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 22 Δεκεμβρίου 1987.

Labels: 3
17
5